Rotsklimmer vermoor in Waterval-BovenDavid Wade is Saterdag by Waterval-Boven vermoor. ŉ Rotsklimmer is die naweek dood tydens ŉ gewapende roof in Waterval-Boven, Mpumalanga. David Wade, ŉ bemarker van Benoni, is Saterdagaand deur rowers by Tranquilitas, ŉ avontuurplaas in Waterval-Boven, geskiet. Hy het probeer om veiligheidswagte van Tranquilitas te help wat deur rowers aangehou is. Volgens ŉ plasing op Mpumalanga Climbing se Facebook-blad was die polisie binne minute op die toneel, maar weens onstuimige weersomstandighede kon hulle nie die verdagtes opspoor nie. Wade en sy vrou, Lindie, was ywerige klimmers. “Ons is regtig hartseer om van Wade se dood te hoor. Hy was ŉ fantastiese jong man en ons spreek ons diepste meegevoel uit teenoor die Wade-familie vir hul tragiese verlies,” lui die plasing. “Kom ons onthou altyd sy passie vir hierdie wonderlike sport.” Brig. Leonard Hlathi, provinsiale polisiewoordvoerder in Mpumalanga, het die rooftog bevestig, maar kon nie meer inligting verskaf nie.